投宛陵裴尚書二十韻
作者：張祜
朝代：唐

paragraphs: 憶拜明公日，青雲料果符。
徵賢披顯詔，射策冠英儒。
物論推前哲，朝綱揖大巫。
德門深茂秀，義土闢膏腴。
簡翰垂師法，文章述帝謨。
民歡車轍至，士畏履聲趨。
省闥名尤美，藩方政歷殊。
五兵森武庫，百氏祕文樞。
小謝才難比，諸荀道亦具。
幾年思樂土，長日詠生蒭，潔儉遵明訓，清通軌令圖。
馬奔爲信竹，鞭舉示刑蒲。
促座嘉賓滿，分題健筆濡。
碧江秋鳥聚，青漳瞑猿孤。
月上連城璧，星環合浦珠。
早涼生玉樹，盛暑退冰壺。
豹變真君子，龍鍾淺丈夫。
新知多巂彥，舊態只狂奴。
敢望憐哀鳥，何煩敬朽株。
已愁沾洒淚，還去海西隅。